Predkladacia správa
Návrh nariadenia vlády Slovenskej republiky o technických požiadavkách na rádiové odrušenie motorových vozidiel a ich prípojných vozidiel je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. 
Návrh nariadenia vlády sa predkladá ako iniciatívny návrh Ministerstva dopravy, pôšt a telekomunikácií mimo Plánu legislatívnych úloh vlády Slovenskej republiky na rok 2009.
Toto nariadenie vlády ustanovuje požiadavky na schvaľovací postup a všeobecné technické požiadavky na rádiové odrušenie (elektromagnetickú kompatibilitu) motorových vozidiel a ich prípojných vozidiel, komponentov a samostatných technických jednotiek určených pre tieto vozidlá.
Dôvodom predkladaného nariadenia vlády je prebratie smernice Komisie 2009/19/ES, ktorou sa na účely prispôsobenia technického pokroku mení a dopĺňa smernica Rady 72/245/EHS z 20. júna 1972 o aproximácii právnych predpisov členských štátov o rádiovom odrušení zážihových motorov motorových vozidiel v platnom znení. V súčasnosti je v tejto oblasti platné nariadenie vlády Slovenskej republiky č. 402/2006 Z. z. o technických požiadavkách na rádiové odrušenie motorových vozidiel a ich prípojných vozidiel v znení nariadenia vlády Slovenskej republiky č. 174/2007 Z. z., ktorým bola do právneho poriadku Slovenskej republiky transponovaná smernica Rady 72/245/EHS v znení smernice Rady 2006/96/ES.
Na základe záverov legislatívnej rady vlády tie nariadenia vlády, ktoré boli vydané na základe dvojitých splnomocnení nemožno novelizovať, ale je potrebné vydať nové aproximačné nariadenia vlády. Z tohto dôvodu sa predkladá nový návrh nariadenia vlády, ktorým sa zabezpečí prebratie smernice Rady 72/245/ES v znení smernice Komisie 2009/19/ES.
Predkladaný návrh nariadenia vlády nebude mať dopad na štátny rozpočet, rozpočet obcí a rozpočty vyšších územných celkov. Návrh nariadenia vlády nebude mať ani iný finančný, ekonomický a environmentálny vplyv, ani vplyv na zamestnanosť a podnikateľské prostredie.
Keďže predkladaný návrh nariadenia vlády sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Hospodárskej a sociálnej rade Slovenskej republiky.
Návrh nariadenia vlády prešiel medzirezortným pripomienkovým konaním, ktorého výsledky sú uvedené v samostatnej prílohe. 
Návrh nariadenia vlády dňa 18. augusta 2009 prerokovala Legislatívna rada vlády Slovenskej republiky. Uplatnené pripomienky boli do návrhu nariadenia vlády zapracované.
Návrh nariadenia vlády sa predkladá bez rozporov.